**Квест-уен “Габдулла Тукай әсәрләренә сәяхәт”.**

(Мәктәпкә әзерлек төркеменә йөрүче балалар өчен квест-уен).

**Максат:** татар халкының бөек шагыйре Габдулла Тукай иҗаты буенча белемнәрне тирәнәйтү һәм гомумиләштерү.

**Бурычлар:**

**-** балаларны Г.Тукайның иҗаты белән таныштыруны дәвам итү.

- уйлау, фикерләү, тыңлый һәм аңлый белү сәнгатен үстерү, сөйләм теленең сәнгатлелеген үстерү.

- Г.Тукайның шигырьләре, әкиятләре аша туган телгә кызыксыну һәм мәхәббәт тәрбияләү.

**Җиһазлар:** табышмаклар язылган конверт, пазллар, хаталы рәсемнәр, алтын тарак.

(Төркемгә хат килә, тәрбияче балаларга хатны укый).

- Балалар, карагыз әле, монда ниндидер хат килеп чыкты.

**Хат**

*Кадерле балалар, мин Су анасы булам. Минем алтын тарагымны каядыр урлап качканнар, һәм биремнәр җибәргәннәр. Таракны бөтен биремнәрне үтәгәч кенә табып булачак. Сез миңа ярдәм итәсезме? 1 нче биремне сез калфак булган җирдән таба аласыз.*

-Балалар, сез биремнәрне үтәргә әзерме?

**1 нче бирем**. Балалар, безнең калфак кайда бар икән? (курчаклар булган җирдә).

- Балалар, монда бит табышмаклар язылган. Хәзер игътибар белән тыңлагыз табышмакларны, сезгә аларның җавапларын белергә кирәк булачак.

Боз һәм кар эрде,

Сулар йөгерде;

Егълап елгалар,

Яшьләр түгелде.

Көннәр озая,

Төннәр кыскара.

Бу кайсы вакыт? —

Йә, әйтеп кара. (Яз көне)

Ашлыклар үсте,

Башаклар пеште;

Кояш пешерә,

Тиргә төшерә.

Халык ашыга,

Китә басуга,

Урагын ура, —

Бу кайчак була? (Җәй көне)

Кырлар буш кала,

Яңгырлар ява;

Җирләр дымлана, —

Бу кайчак була? (Көз көне)

Һәр җир карланган,

Сулар бозланган;

Уйный җил-буран, —

Бу кайчак, туган? (Кыш көне)

-Балалар, бу табышмаклар нәрсә турында? Әйе, ел фасыллар, табигать турында. Безнең, чәчәкләр, агачлар кайда бар, без аларны кайдан таба алабыз? Әлбәттә, табигать почмагында. Димәк без киләсе биремне шуннан таба алабыз.

**2 нче бирем.** Карагыз әле монда нәрсәләр бар. Монда бит пазл кисәкләре.

-Шушы пазл кисәкләрен безгә җыеп алырга һәм алардан рәсем төзергә кирәк була. Әйдәгез өстәл янына якынрак килик.

-Монда безнең пазл кисәкләре. Кайбер пазл кисәкләренең кырыйлары кызыл белән, кайберләренең яшел белән ясалган. Безгә хәзер шушы рәсемнәрне икегә бүлергә һәм җыерга кирәк. (Балалар ике төркемгә бүленеп пазлларны җыялар). Карагыз әле, бу рәсемнәрдә нинди әкиятләр килеп чыкты? Ә хәзер әйдәгез әле, исегезгә төшерегез, без ул әкиятләрне кайда таба алабыз? (Китап почмагыннан).

*Китап почмагында табалар.* Ә алар янында нәрсә бар? Әйе алар янында киләсе бирем бар.

**3 нче бирем.** Балалар, ә хәзер безгә Габдулла Тукай язган әсәрләрне санарга кирәк булачак. Дөрес җавапка фишка алырсыз.

-Сезгә ике төркемгә бүленергә тәкъдим итәм. Кызлар уң ягыма, малайлар сул ягыма басыгыз әле.

-Балалар, болар гади генә фишкалар түгел. Бу фишкаларда хәрефләр язылган. Бу фишкаларны җыйсак, ниндидер сүз килеп чыгачак. Әйдәгез, сүзне җыеп карыйк әле. Карандаш дигән сүз килеп чыкты. Балалар, без карандашны каян табарбыз икән? Әйе, рәсем почмагыннан.

**4 нче бирем.** Балалар, монда нәрсәләр ясалган.Әйе, рәсемнәр ясалган. Балалар, тик бу рәсемнәр дөрес ясалмаганнар, игътибар белән карыйк әле, рәссамчы нинди хата җибәргән икән.(Рәсемнәрдә киткән хатларны әйтәләр).

*Музыка ишетелә.* Балалар, ниндидер көй ишетелә. Без бу көйне кайда ишетә алабыз (Шүрәле балетыннан). Балалар, бу көй кайдан ишетелә? Әйе музыка почмагыннан. Монда ниндидер хат калдырганнар, укып карыйк әле. *Хат. Әгәрдә сез күңелле уен уйнасагыз, алтын таракны таба алачаксыз.* Балалар, әйдәгез әле бераз уйнап алыйк.

*Шүрәле уенын уйнау. УЙНЫЙЛАР.*

-Балалар, безнең уеныбызны ошатканнардыр, әйдәгез алтын таракны эзләп карыйк.

*Таракны табалар.*

-Балалар, менә бит ул алтын тарак, без аны шушы матур тартмага салып Су анасына җибәрербез. Ул бик шатланачак.

-Сезгә квест уенда катнашу ошадымы? Биремнәрне чишү җиңел булдымы? Су анасыннан сезгә рәхмәтемне җиткерәм.